מדובר בכ-30 תחנות חדשות מונגשות לנכים בהן יוצבו לוחות מידע עם מספרי הקווים וזמני הגעת האוטובוס. בימים הקרובים יוצבו תחנות הסעה חדשות גם באזור התעשייה הצפוני אשר יחליפו את העמודים הנמצאים כיום, ויהוו פתרון נוח להמתנה בישיבה ומכסה מפני הגשם והשמש. מדובר בפעימה נוספת לאחר שבשנים האחרונות הותקנו תחנות הסעה לאורך הצירים הראשיים בכביש דרך הסנהדרין, שדרות דואני, שדרות ז'בוטיסקי, חטיבת גבעתי, שד' העצמאות, שד' ירושלים ועוד.
חשוב להדגיש כי במסגרת מהפכת הפיתוח והתשתיות, פועלת עיריית יבנה בשנים האחרונות לשיפור הנגישות לנכים המרחב הציבורי. במסגרת זו בוצעו עבודות הנגשה הכוללות הנמכת מדרכות, יישור מפלסים והצבת אבני שפה מיוחדות בסמוך למעברי חצייה (סמן בולט המקל על עיוורים לחוש ולהתמקם בסמוך לכבישים). בנוסף, מבצעת העירייה באופן שוטף סימון, שילוט וצביעה של מקומות חנייה לנכים, סילוק מפגעים וסימון רחבות ההיערכות הצבועות בצבע כחול לצד תחנות ההסעה, המסמנות לנהגי האוטובוסים את מקום העצירה הנדרש לפתיחת כבש האוטובוס (מאפשר עלייה וירידה בטוחה של אנשים עם מוגבלות).
ראש העיר, צבי גוב-ארי אמר השבוע כי "העירייה תמשיך להציב תחנות הסעה במקומות הנדרשים על-פי תכנית עבודה וגיוס משאבים. תחנות נגישות משמשות את כלל האוכלוסיה ומאפשרות לציבור הרחב להשתמש בתחבורה הציבורית באופן בטוח". גוב-ארי הודה לסגן ראש העיר משה חזות, הממונה על התחבורה והבטיחות בדרכים על פעילותו המבורכת בפרויקט זה.